Intian kansallismuseo

New Delhin kansallismuseo (The National Museum, New Delhi), joka tunnetaan myös nimellä Intian kansallismuseo (The National Museum of India), on yksi Intian suurimmista museoista. Se perustettiin 15. elokuuta 1949 ja se sisältää erilaisia ​​aineistoa aina esihistoriallisesta ajasta nykyaikaisiin taideteoksiin. Se toimii Intian hallituksen kulttuuriministeriön alaisuudessa.
Historia
Intian kansallismuseon syntymän kimmokkeena toimi Kuninkaallisen taideakatemiann yhdessä Intian ja Britannian hallitusten kanssa järjestämä Intian taiteen näyttely. Siihen koottiin esineistöä Intian eri museoista, ja se oli näytteillä akatemian tiloissa Burlington Housessa, Piccadillyn varrella, talvella 1947-48. Esineiden palattua Intiaan päätettiin järjestää näyttely presidentin residenssissä New Delhissä, ennen kuin esineet hajaantuisivat takaisin eri museoihin. Näyttely oli suurmenestys, ja heräsi ajatus käyttää sen esineistöä uuden kansallismuseon kokoelmien pohjana. Suurin osa museoista ja yksityisistä omistajista kannattivat ajatusta ja lahjoittivat esineensä uudelle museolle.

Museo perustettiin 15. elokuuta 1949. Nykyisen museorakennuksen peruskiven laski pääministeri Jawaharlal Nehru 12. toukokuuta 1955, ja museon ensimmäinen osa valmistui joulukuussa 1960. Museon toinen vaihe valmistui 1989. Se on ollut vuodesta 1957 alkaen erillinen laitos Intian kulttuuriministeriön alaisuudessa.

Kansallismuseon kokoelmat karttuivat sekä lahjoituksista että ostoilla. Nykyään ne käsittävät yli 200 000 esinettä, sekä Intiasta että ulkomailta, ja kattavat yli 5000 vuotta Intian historiaa ja kulttuuria.

Kokoelmat
Harappa-kulttuurin galleria
pienoiskuva|Harappa-kulttuurin galleria Intian kansallismuseossa
Sisältää maailman suurimman yhtenäisen kokoelman Indus-kulttuurin esineistöä, yli 3500 esinettä, jotka ovat pysyvässä lainassa Archeological Survey of Indialta.

Maurya-, Shunga- ja Sātavāhana-valtakuntien galleria
pienoiskuva|Varhaisten intialaisten dynastioiden esineistöä Intian kansallismuseossa
Varhaisten intialaisten dynastioiden, tärkeimpänä Maurya-valtakunnan ja Sātavāhana-dynastian aineistoa.

Kušan-valtakunnan galleria
pienoiskuva|Kušan-valtakunnan galleria
Aineistoa Kušan-valtakunnan ajalta; se hallitsi suurta osaa pohjois-Intiasta ja osaa Keski-Aasiasta ensimmäiseltä vuosisadalta jaa. 400-luvulle.

Gupta-valtakunnan galleria
pienoiskuva|Gupta-valtakunnan galleria Intian kansallismuseossa
Esineistöä Gupta-valtakunnann ajalta, n. 320-600 jaa. Tätä on usein pidetty muinaisen Intian taiteen kultakautena, ja se tunnetaan etenkin kuvanveistotaidon kukoistuksesta.

Keskiajan taiteen galleriat
Keskiajan taiteen galleria on kaksiosainen ja jakautuu varhaisen ja myöhäisen keskiajan taiteeseen ja esineisiin.

Varhaiskeskiajan galleria
pienoiskuva|Varhaiskeskiajan esineistöä Intian kansallismuseossa
Sisältää veistoksia 600-900-luvuilta. Gupta-valtakunnan hajottua Intia jakautui useisiin pienempiin valtioihin, joita olivat Palan valtakunta koillisessa, Pallava-, Chola-, ja Chalukya-valtakunnat etelässä, Maitraka-valtakunta lännessä ja Gurjara-Pratihara-valtakunta pohjoisessa.

Myöhäiskeskiajan galleria
pienoiskuva|Myöhäiskeskiajan taidetta Intian kansallismuseossa
Sisältää veistoksia 900-1200-luvuilta. Tämän kauden valtioita olivat Hoysala- ja Nayaka-valtakunnat etelä-Intiassa, Paramara- ja Chandela-dynastiat pohjoisessa, Gajapati- ja Sena-dynastiat idässä, ja Chauhan-dynastia keski- ja pohjois-Intiassa.

Käyttötaiteen galleriat
Sisältävät 1200-1500-luvuilta kaikenlaista käyttötaidetta - keramiikkaa, huonekaluja, lasiesineitä, tekstiilejä ym.

Ensimmäisessä galleriassa on esineitä museon keramiikka-, norsunluu- ja jade-esineiden kokoelmista.

pienoiskuva|Käyttötaiteen gallerian toinen osa
Toisessa galleriassa on näytteillä koruja sekä puu- ja metalliesineitä museon kokoelmista.

Miniatyyrimaalausten galleria
pienoiskuva|Osa miniatyyrimaalausten galleriasta
Intian kansallismuseossa on yli 17 000 maalausta käsittävä, maailman suurin kokoelma intialaisia miniatyyrimaalauksia yhdeksän vuosisadan ajalta.

Buddhalaisen esineistön galleria
pienoiskuva|Buddhan pyhäinjäännöksiä
Museon tämän osaston merkittävimpiä esineitä ovat Gautama Buddhan pyhäinjäännökset, jotka löydettiin arkeologisissa kaivauksissa 1970-luvulla Kapilavastun paikalla Uttar Pradeshin osavaltiossa.
Tämän lisäksi museossa on buddhalaista taidetta -- kivi-, pronssi-, terrakotta-, stukko- ja puuveistoksia, sekä maalattuja kääröjä -- Nepalista, Tiibetistä, Keski-Aasiasta, Myanmarista, Jaavalta ja Kamputseasta. Ne edustavat buddhalaisuuden kolmea päähaaraa: Hinayanaa, Mahayanaa ja Vajrayanaa.

Intian kirjoitustapojen ja kolikoiden galleria
Galleria esittelee laajasti Intian eri kirjoitusjärjestelmien kehitystä, sekä Intiassa käytettyjä rahoja.

Pronssiesineiden galleria
Nimensä mukaisesti tässä galleriassa esitellään pronssipatsaita ja -esineitä kautta Intian historian.

Käsikirjoitusten galleria
pienoiskuva|Kuvitettu sivu jainalaisesta Kalpa Sūtrasta
Museon kokoelmissa on yli 14 000 käsikirjoitusta ja tekstikatkelmaa, joista noin 1000 on kuvitettuja. Kokoelman kirjoitukset ovat monilla eri kielillä, 600-1800-luvuilta ja eri puolilta Intiaa. Niitä on kirjoitettu pergamentille, tuohelle, palmunlehdille, kankaalle, paperille ja metallille. Ne edustavat Intian niemimaan lukuisia uskontokuntia ja lahkoja.

Kolikoiden galleria
Museon kokoelmissa on yli 130 000 erilaista kolikkoa ja rahaa 500-luvulta eaa. aina nykyaikaan asti.

pienoiskuva|Osa kolikoiden galleriasta

Keski-Aasian galleria
Tässä galleriassa on näytteillä brittiläisen tutkimusmatkailija Sir Aurel Steinin Keski-Aasiasta kolmella matkallaan (1900-1901, 1906-1908 ja 1913-1916) kokoamia esineitä. Niiden joukossa on seinämaalauksia ja maalattuja silkkiviirejä; puu-, terrakotta- ja stukkoveistoksia; kolikoita, posliini- ja saviesineitä; nahasta, ruohosta ja tekstiileistä tehtyjä esineitä; kulta- ja hopeaesineitä; ja sekä uskonnollisia että maallisia kirjoituksia.

Merenkulkugalleria
Tässä galleriassa on esitteillä Intian merenkulun historiaan liittyviä esineitä ja dioraamoja.

Tanjoren ja Mysoren taiteen galleria
pienoiskuva|Kuva maalausgalleriasta
Tässä galleriassa on näytteillä Etelä-Intian Tanjoren ja Mysoren koulukuntiin kuuluvia maalauksia. Ne esittävät tyypillisesti Vishnun inkarnaatioita kuten Krishnaa ja Ramaa, sekä Shivaa ja tähän liitettyjä jumaluuksia kuten Parvatia ja Ganeshaa, sekä kuninkaiden, pyhimysten ja ruhtinaiden muotokuvia.

Tekstiilien galleria
Tekstiilien galleriassa on näytteillä perinteisiä intialaisia tekstiilejä myöhäiseltä mogulikaudelta. Niihin kuuluu kudottuja, kirjailtuja, painettuja ja värjättyjä puuvilla-, villa- ja silkkitekstiilejä.

Esi-kolumbiaanisen ja länsimaisen taiteen galleria
pienoiskuva|Näkymä esi-kolumbiaanisen ja länsimaisen taiteen galleriasta
Museon lahjoituksena saama kokoelma, enimmäkseen esi-kolumbiaanista taidetta Meksikosta, Keski- ja Etelä-Amerikasta. Niiden joukossa on olmeekkien suuria kivipäitä.

Muita osastoja
Museossa on myös antropologinen osasto, jonka kokoelmiin kuuluu mm. kansantaidetta Intian koillisosasta, sekä laaja kokoelma intialaisia soittimia.
Lisäksi museossa on omat osastonsa veistetyille puuesineille, sekä aseille ja haarniskoille kautta Intian historian.

Lähteet

Aiheesta muualla
Museon kotisivut

Luokka:Delhin rakennukset ja rakennelmat 
Luokka:Intian museot
Luokka:Kansallismuseot